Գյուղատնտեսության ոլորտում մասնագիտացված և աշխարհի ավելի քան 40 երկրներում իր արտադրանքը ներկայացնող “Gardenia Grain D’or” ընկերության գործունեությանն առավել մանրամասն ծանոթանալու նպատակով ընկերությունը կազմակերպել և հովանավորել էր «Քմյունիթի սենթր ֆոր դիվելոփմենթ» տարածաշրջանային համագործակցության ՀԿ–ի աշխատանքային այցը Լիբանանի Զահլե համայնք, որտեղ տեղակայված է ընկերության գլխավոր գրասենյակն ու հիմնական արտադրամասերից մեկը: Աշխատանքային այցի շրջանակներում պարոն Ֆայսալը կազմակերպեց բազմաթիվ հանդիպումներ լիբանանյան գործարարների հետ, որոնց ընթացքում քննարկվեցին Տավուշի մարզի մրցակցային առավելությունների և ներդրումային պոտենցիալի վերաբերյալ հարցեր: Պարոն Ֆայսալն այն գործարարներից է, ով ՀՀ–ում ներդրումային ծրագրեր իրականացնելու իր արդյունավետ փորձը շռայլորեն կիսում է արտերկրի այլ գործարարների հետ՝ առաջարկելով իր աջակցությունը ՀՀ տարբեր մարզերում, մասնավորապես Տավուշի մարզում ներդրումային ծրագրեր իրականացնելու հարցում: